[{"text_idx": "#000000", "text": "\u2018Gwenwyn\u2019 yn cyrraedd y miliwn"}, {"text_idx": "#000001", "text": "Mae sengl \u2018Gwenwyn\u2019 gan y grw\u0302p o Lanrug, Alffa, wedi creu hanes trwy fod y ga\u0302n Gymraeg gyntaf i gael ei ffrydio miliwn o weithiau ar Spotify."}, {"text_idx": "#000002", "text": "\u2018Gwenwyn\u2019 ydy ail sengl Alffa ac fe\u2019i rhyddhawyd ym mis Gorffennaf eleni ar label Recordiau Co\u0302sh."}, {"text_idx": "#000003", "text": "Ers hynny mae\u2019r trac wedi tyfu a thyfu mewn poblogrwydd ar wasanaeth ffrydio cerddoriaeth Spotify a dros y penwythnos fe gyrhaeddodd y ffigwr hud o filiwn ffrydiad \u2013 y ga\u0302n gyfan gwbl Gymraeg gyntaf i wneud hynny."}, {"text_idx": "#000004", "text": "A does dim arwydd bod poblogrwydd y ga\u0302n yn arafu wrth iddi ddal i gal ei ffrydio filoedd o weithiau bob dydd."}, {"text_idx": "#000005", "text": "Mae\u2019n debyg mai cyfrinach y ga\u0302n ydy ei bod wedi llwyddo i gyrraedd cynulleidfaoedd ym mhob rhan o\u2019r byd \u2013 o Dde America i Awstralia, Gogledd America i America a rhannau helaeth o Ewrop. Ymysg y gwledydd mae\u2019r trac wedi bod yn fwyaf poblogaidd ynddyn nhw mae America, Brasil, Yr Almaen a Chanada. Mae\u2019n debyg fod Alffa hefyd wedi llwyddo i greu argraff ym Mecsico a Thwrci!"}, {"text_idx": "#000009", "text": "Mae cwmni hyrwyddo PYST wedi bod yn gyfrifol am ddosbarthu \u2018Gwenwyn\u2019 ac mae Alun Llwyd o\u2019r cwmni\u2019n credu mai dim ond y dechrau ydy hyn i Alffa a cherddoriaeth Gymraeg."}, {"text_idx": "#000012", "text": "Mae \u2018Gwenwyn\u2019 wedi cyrraedd rhestr hir categori \u2018Ca\u0302n Orau\u2019 Gwobrau\u2019r Selar, a\u2019r grw\u0302p hefyd wedi cyrraedd y rhestr hir ar gyfer gwobr y \u2018Band Gorau\u2019. Mae pleidlais gyhoeddus y gwobrau ar agor nawr."}, {"text_idx": "#000013", "text": "Digwydd bod, mae erthygl yn trafod llwyddiant ffrydio cerddoriaeth Gymraeg yn 2018 yn rhifyn newydd Y Selar sydd allan nawr. Mae Alffa ac Yws Gwynedd yn cael eu holi fel rhan o\u2019r darn, ynghyd ag Adwaith sydd wedi gweld eu sengl hwythau, \u2018Fel i Fod\u2019, yn cael llwyddiant ysgubol ar Spotify yn ystod y flwyddyn."}]